Kommissionens beslutning

af 23. januar 2004

om ændring af beslutning 2002/907/EF om midlertidig godkendelse af det overvågningsnetværk for kvægbesætninger, der er oprettet i Frankrig i overensstemmelse med Rådets direktiv 64/432/EØF

(meddelt under nummer K(2004) 104)

(EØS-relevant tekst)

(2004/88/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin(1), særlig artikel 14, stk. 5, og

ud fra følgende betragtninger:

(1) I henhold til artikel 6, stk. 2, litra a), b) og c), i direktiv 64/432/EØF skal avls- og produktionskvæg bestemt til salg underkastes individuelle tuberkulin-, brucellose- og enzootisk kvægleukoseprøver, medmindre dyrene har oprindelse i eller hidrører fra en medlemsstat eller en del af en medlemsstat, der er anerkendt som værende officielt fri for de respektive sygdomme, eller et godkendt overvågningsnetværk er etableret på den pågældende medlemsstats område.

(2) Frankrig er anerkendt som værende officielt fri for kvægtuberkulose og enzootisk kvægleukose i overensstemmelse med Kommissionens beslutning 2003/467/EF(2), og 97,33 % af kvægbesætningerne var officielt fri for kvægbrucellose pr. 31. december 2002.

(3) I henhold til Kommissionens beslutning 2002/907/EF af 15. november 2002 om midlertidig godkendelse af det overvågningsnetværk for kvægbesætninger, der er oprettet i Frankrig i overensstemmelse med Rådets direktiv 64/432/EØF(3), skal den midlertidige godkendelse af overvågningsnetværket, som blev givet i november 2002, og anerkendelsen af databasen, som blev givet i maj 2001, tages op til fornyet overvejelse senest den 31. december 2003 under hensyntagen til resultaterne af kontrollen.

(4) Efter anmodning fra de franske myndigheder blev der gennemført et veterinærkontrolbesøg, hvor det overvågningsnetværk for kvægbesætninger, der er oprettet i Frankrig, blev undersøgt.

(5) Der blev ganske vist konstateret væsentlige forbedringer, men kontrolbesøget viste samtidig, at netværket på kontroltidspunktet endnu ikke var gennemført fuldt ud og navnlig ikke omfattede samtlige kvæghandlere, markeder og slagterier. Derudover konstaterede man, at de franske myndigheders finansiering af de nødvendige foranstaltninger til tilknytning af handlerne til overvågningsnetværket kun var sikret indtil april 2004.

(6) Formålet med denne beslutning er derfor at forlænge den midlertidige godkendelse af det overvågningsnetværk, der er oprettet i Frankrig, og at tage godkendelsen op til fornyet overvejelse under hensyntagen til de fremskridt, landet har gjort for at sikre, at netværket er fuldt operationelt.

(7) Beslutning 2002/907/EF bør ændres i overensstemmelse hermed.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Artikel 1 i beslutning 2002/907/EF affattes således:

"Artikel 1

Det i Frankrig oprettede overvågningsnetværk for kvægbesætninger som omhandlet i artikel 14 i direktiv 64/432/EØF godkendes herved midlertidigt som operationelt fra den 5. november 2002, idet godkendelsen senest gælder til den 30. april 2004."

Artikel 2

Den i artikel 1 i beslutning 2002/907/EF omhandlede midlertidige godkendelse tages op til fornyet overvejelse inden den 30. april 2004.

Artikel 3

Denne beslutning er rettet til medlemsstaterne.

Udfærdiget i Bruxelles, den 23. januar 2004.

På Kommissionens vegne

David Byrne

Medlem af Kommissionen

(1) EFT 121 af 29.7.1964, s. 1977/64. Senest ændret ved Kommissionens forordning (EF) nr. 21/2004 (EUT L 5 af 9.1.2004, s. 8).

(2) EUT L 156 af 25.6.2003, s. 74.

(3) EFT L 313 af 16.11.2002, s. 32.